Slovenská obchodná inšpekcia vykonala na základe plánu práce na rok 2014   celoslovenskú kontrolnú akciu zameranú na kontrolu hračiek. Kontroly prebiehali v dvoch etapách, a to v období apríl – jún 2014 a v období október – november 2014. Predmetom kontroly boli hračky vstupujúce na jednotný trh Európskej únie, ako aj hračky, ktoré už boli sprístupnené na trhu Slovenskej republiky. Inšpektori overovali, či sú hračky označené všetkými požadovanými údajmi, teda či si jednotlivé hospodárske subjekty plnia svoje povinnosti podľa zákona č. 78/2012 Z. z. o bezpečnosti hračiek v znení neskorších predpisov. Súčasťou kontroly bolo aj overenie bezpečnosti a zhody vlastností hračiek s technickými požiadavkami, ktoré sa vykonávalo laboratórnymi skúškami na odobratých vzorkách hračiek. 

1.	Hračky vstupujúce na trh Európskej únie z tretích krajín
 
      Inšpektori vykonávali kontroly na základe hlásení zasielaných colnými úradmi,  pričom predmetom hlásenia boli:
-	dovozy hračiek realizované vytypovanými dovozcami;
-	dovozy bábik, u ktorých je predpoklad, že ich časti sú vyrobené z mäkčeného PVC;
-	dovozy hračiek, ktoré sú predmetom kontrolných zoznamov vypracovaných v gescii DG TAXUD pre všetky členské štáty EÚ.

	Inšpektori kontrolovali, či hračky vstupujúce na trh EÚ mali označenie CE, či bolo na nich alebo na ich obale označenie výrobcu a dovozcu požadovanými údajmi a či boli hračky označené údajom umožňujúcim ich identifikáciu. V prípade podozrenia na nebezpečnosť vykonali odber vzoriek, ktorý realizovali najmä pri dovoze bábik, za účelom overenia, či neobsahujú nadlimitné množstvo ftalátov, čiže látok, ktoré sú deklarované ako látky poškodzujúce reprodukciu.     

Výsledky kontroly 

	V sledovanom období colné úrady zaslali na príslušné inšpektoráty SOI celkom 77 informačných hlásení. Inšpektori na základe týchto hlásení vykonali 25 kontrol a následne vydali pre colné úrady záväzné stanoviská na prepustenie resp. neprepustenie hračiek do voľného obehu.

	 V 17 prípadoch boli hračky správne označené všetkými požadovanými údajmi a mohli byť prepustené do voľného obehu. Pri 8 kontrolách zistili inšpektori nedostatky najmä v označení údajmi o výrobcovi a dovozcovi, preto inšpektoráty vydali záväzné stanovisko neprepustiť hračky do voľného obehu z dôvodu ich nezhody s harmonizovaným právnym predpisom – smernicou o bezpečnosti hračiek. Po ich doplnení a doznačení na základe relevantných dokladov boli hračky prepustené do voľného obehu. 

	Pri kontrole bolo odobratých 10 druhov hračiek, pričom u 3 druhov hračiek vydali inšpektoráty záväzné stanovisko, že nemôžu byť prepustené do voľného obehu pre ich nebezpečnosť. Išlo o 2 druhy bábik, u ktorých  bolo laboratórnymi skúškami zistené, že obsahovali nadlimitné množstvo ftalátov a 1 druh hračky so strelami s prísavkou, kde bolo zistené, že prísavky sa uvoľňovali silou menšou ako predpísaný limit, čím predmetné hračky predstavovali pre dieťa vážne riziko. 

 

2.	Hračky sprístupnené na trhu Slovenskej republiky

            Inšpektori vykonávali kontroly u hospodárskych subjektov v celom dodávateľsko-odberateľskom reťazci. Pri kontrole všetky hračky považovali za hračky uvedené na trh po   20. júli 2011, ak výrobca, splnomocnený zástupca, dovozca a distribútor nepreukázali opak.

	Inšpektori vizuálnou kontrolou zisťovali plnenie požiadaviek označovania a poskytovania informácií pre spotrebiteľa. Overovali či hračky:

•	mali označenie CE, ktoré musí byť umiestnené na hračke, prípadne na obale, na pripnutom štítku alebo v návode a musí mať požadovaný tvar a rozmery;
•	či boli označené údajmi o výrobcovi, prípadne dovozcovi ak išlo o hračky, ktorých výrobca má sídlo mimo Európskej únie;
•	či boli označené údajom umožňujúcim ich identifikáciu, napr. typovým číslom, sériovým číslom, číslom modelu a podobne;
•	či obsahovali bezpečnostné upozornenie alebo návod na použitie, ak to ich charakter a účel použitia vyžadoval;
•	či boli tieto upozornenia a návody v štátnom jazyku.

Výsledky kontroly 

	Inšpektori vykonali počas obidvoch etáp kontroly v 349 prevádzkových jednotkách, predovšetkým v špecializovaných predajniach hračiek, v predajniach s prevládajúcim sortimentom hračiek, ako aj v skladových priestoroch distribútorov a dovozcov. Celkom zistili nedostatky v označovaní a poskytovaní informácií u 1069 druhov hračiek v celkovej hodnote  44 081,77 €.  

Konkrétne zistenia sú uvedené v tabuľke:

Zistený nedostatok	              1. etapa
počet druhov/hodnota 	           2. etapa
počet druhov/hodnota 	          Spolu
počet druhov/hodnota	
Bez označenia CE,
resp. jeho nesprávny tvar
a veľkosť	
   27    /      438,22 €	
    41    /   1 145, 54 €	
     68    /     1 583,76 € 	
Neoznačenie výrobcom
a jeho adresou	 361    /   8 896,56 €	  305    /   8 722,36 €	   666     /    17 618,92 €	
Neoznačenie dovozcom
a jeho adresou	 272    /   5 157,19 €	  225    /   6 223,07 €	   497     /    11 380,26 €	
Chýbajúce identifikačné
údaje výrobku	   80    /   1 372,40 € 	    74    /   5 856,45 €	   154     /      7 228,85 €	
Chýbajúce upozornenia
a návody	   98    /    1 659,48 €	    40    /   1 025,18 €	   138     /      2 684,66 €	
Upozornenia a návody
neuvedené v štátnom
jazyku	 154    /    3 129,13 €	  272    /  21 927,17 €	   426     /    25 056,30 €	

Poznámka: vzhľadom na to, že niektoré druhy kontrolovaných hračiek vykazovali súbežne viaceré   
                   nedostatky v označovaní, počet druhov a hodnota nekorešponduje so sumárnym počtom druhov 
                  s nedostatkami

	Zo zistených nedostatkov vyplýva, že najčastejšími nedostatkami boli chýbajúce údaje identifikujúce výrobcu a dovozcu hračiek, čo poukazuje na to, že hospodárske subjekty uvádzajúce hračky na trh si ešte stále plne neuvedomujú svoju povinnosť vyplývajúcu zo smernice o bezpečnosti hračiek, označiť na hračke alebo na jej obale, prípadne na priloženom štítku svoje meno a adresu. V adrese pritom musí uviesť konkrétne miesto, na ktorom ich je možné kontaktovať. Pozostáva teda z názvu mesta, ulice a čísla domu, prípadne poštovej schránky a poštového smerového čísla. Webová lokalita sa môže použiť len ako doplňujúca informácia. 

	Ďalej inšpektori zistili, že tak ako pri kontrolách v minulom období aj teraz pretrváva skutočnosť, že hospodárske subjekty stále ponúkajú na predaj hračky, ktoré neobsahujú upozornenia a návody na použitie v štátnom jazyku. Uvedené je v rozpore so zákonom o bezpečnosti hračiek, ktorý jasne stanovuje, že upozornenia a bezpečnostné pokyny sa uvádzajú v štátnom jazyku.

	Inšpektori SOI pri zistených nedostatkoch v označovaní a poskytovaní informácii uložili povinné opatrenie na ich odstránenie alebo kontrolované osoby využili možnosť prijatia dobrovoľného opatrenia na ich odstránenie. Konkrétne podľa §6 zákona                      č. 128/2002 Z. z. uložili inšpektori opatrenia na mieste, t. j. zakázali predaj alebo dodávku hračiek do vykonania nápravy, resp. nariadili záväzným pokynom kontrolovanej osobe  vykonať opatrenie na odstránenie zistených nedostatkov na 847 druhov hračiek v hodnote     37 334,46 €. Dobrovoľné opatrenie na odstránenie zistených nedostatkov prijali kontrolované subjekty na 222 druhov hračiek v hodnote 6 747,31 €. 

Odber vzoriek – kontrola bezpečnostných požiadaviek 

	V rámci kontrolnej akcie inšpektori odobrali pri 1. etape celkom 27 druhov hračiek  a pri 2. etape 20 druhov hračiek na overenie ich bezpečnosti. 
	
	Najväčšiu skupinu odobratých vzoriek predstavovali hračky vyrobené úplne alebo čiastočne z mäkčeného PVC. Ide o hračky, ktoré sa pomerne často vyskytujú v ponuke pre spotrebiteľa, najmä bábiky a rôzne zvieratká, pričom ako zmäkčovadlá sa v plaste môžu vyskytovať ftaláty, ktoré sú definované ako látky poškodzujúce reprodukciu. Podľa prílohy k Nariadeniu EP a Rady č. 1907/2006 REACH sa tieto druhy ftalátov môžu vyskytovať v hračkách len v koncentrácii do  0,1 hmot. %. 

	Ďalšou skupinou hračiek, na ktorú inšpektori upriamili svoju pozornosť pri odbere vzoriek, boli hračky určené pre najzraniteľnejšiu skupinu detí, a to pre deti do 36 mesiacov. Ide najmä o hrkálky jednoduché skladačky, triediče tvarov a mäkké textilné hračky. U týchto hračiek sa podľa harmonizovanej európskej normy overovalo, či sa skúšaním oddelia malé časti, ktoré úplne zapadnú do valca na malé časti a môžu tak predstavovať pre malé deti riziko zadusenia. Rovnako riziko zadusenia môžu predstavovať aj ľahko oddeliteľné prísavky striel a náustky u hračiek, ktoré sú určené na vkladanie do úst.

Výsledky skúšania: 

Druh hračky	Overovaná požiadavka	Počet vzoriek	Vyhovuje	Nevyhovuje	
Hračky určené pre deti
do 36 mesiacov 	Prítomnosť malých  
častí, ľahko
oddeliteľné malé
časti  	16	8	8	
Hračky vyrobené čiastočne
alebo úplne z mäkčeného PVC	Nadlimitný
obsah ftalátov	17	7	10	
Hračky predstavujúce
hudobné nástroje	Ľahko oddeliteľné
náustky	3	3	0	
Hračky so strelami
s prísavkami	Ľahko oddeliteľné
prísavky	9	2	7	
Iné	Kinetická energia, dlhé šnúry	2	2	0	

	Z celkového počtu 47 skúšaných druhov hračiek nevyhovelo požiadavkám na bezpečnosť 25 druhov čo je 53,2 %. Nevyhovujúce hračky predstavujú pre deti závažné riziko ohrozenia zdravia, nespĺňajú požiadavky bezpečného výrobku a sú nebezpečnými výrobkami.

	SOI pri šetrení uložila opatrenia na ochranu trhu pred nebezpečnými výrobkami, a to  zákaz ich predaja, distribúcie a uvádzania na trh resp. uvedené opatrenia prijali kontrolované subjekty dobrovoľne. Každý prípad nebezpečnej hračky SOI šetrila až k subjektu, ktorý je zodpovedný za jej uvedenie na trh Slovenskej republiky a oznámenie o nebezpečnom výrobku zverejnila na svojej webovej stránke.

Záver

	Keďže nová smernica o bezpečnosti hračiek, a teda aj zákon č. 78/2012 Z. z., sa vzťahujú len na hračky uvedené na trh po 20. júli 2011, Slovenská obchodná inšpekcia začala s rozsiahlejšou kontrolnou akciou plnenia povinností hospodárskych subjektov sprístupňujúcich hračky na trh až v roku 2014, kedy už bolo reálne očakávať, že táto podmienka u kontrolovaných druhov hračiek bude splnená. Naviac, podľa novely zákona o bezpečnosti hračiek, sa všetky hračky už považujú za uvedené na trh po 20. júli 2011, ak príslušný hospodársky subjekt nepreukáže opak. 

	Ako z výsledkov kontroly vyplýva, na trhu sa stále vyskytujú pomerne často hračky, na ktorých nie uvedené označenie výrobcu resp. dovozcu predpísaným spôsobom. Zákon v tomto smere jasne ukladá povinnosť výrobcovi a dovozcovi uviesť na hračke alebo na jej obale, prípadne v návodoch a bezpečnostných pokynoch svoje meno a adresu. Ak táto povinnosť nie je splnená, distribútor nesmie takúto hračku distribuovať resp. predávať. Povinným uvádzaním týchto údajov spolu s označením identifikujúcim hračku sa zabezpečuje lepšia vysledovateľnosť hlavne v prípade, ak hračka nevyhovuje bezpečnostným požiadavkám.

	Pri odbere vzoriek inšpektori venovali zvýšenú pozornosť sortimentným skupinám hračiek, ktoré v predchádzajúcich obdobiach vykazovali zvýšenú mieru nebezpečnosti, a to najmä hračkám vyrobeným z mäkčeného PVC a hračkám určeným pre deti do 36 mesiacov, ktoré z dôvodu uvoľnenia malých častí, môžu byť potenciálnym zdrojom zadusenia v prípade ich prehltnutia. Napriek tomu, že ftaláty, ako látky poškodzujúce reprodukciu, sú už dlhšiu dobu v hračkách zakázané alebo je obmedzené ich množstvo, ešte stále sa na trhu nachádzajú hračky s nadlimitným obsahom ftalátom. Najčastejšie ide o bábiky, dovážané najmä z Číny, ktoré majú z mäkčeného PVC vyrobené hlavy. Aj v prípade tejto akcie skúšaním bolo zistené, že množstvo ftalátov bolo v ich materiáli vysoko prekročené. 

	S ohľadom na zistené výsledky, SOI bude v kontrole dodržiavania požiadaviek podľa zákona o bezpečnosti hračiek pokračovať aj v roku 2015. Pri šetrení sa sústredí hlavne na kontrolu dodržiavania povinností hospodárskych subjektov, ktorí sú povinní na žiadosť orgánu dohľadu identifikovať subjekt, ktorý im hračku dodal, resp. subjekt, ktorému hračku dodali. Dôvodom je fakt, že pri kontrolách v priebehu roku 2014 boli inšpektorom často predkladané nadobúdacie doklady, v ktorých boli hračky uvádzané len všeobecnými názvami a nebolo možné dokázať, že tieto doklady sa vzťahujú na kontrolované druhy. Hospodárske subjekty predkladali aj iné neoveriteľné nadobúdacie doklady, napr. doklady alebo kúpne zmluvy, kedy pri ďalšom šetrení bolo zistené, že ide o subjekt nenachádzajúci sa alebo nedostupný na danej adrese.  

OPATRENIA:

1.	Z každej vykonanej kontroly bol inšpektormi SOI spísaný inšpekčný záznam.

2.	Inšpektori pri zistených nedostatkoch zakázali predaj alebo dodávku hračiek do vykonania nápravy podľa § 6 ods. 1 písm. a) bod 1 zákona  č. 128/2002 Z. z. v znení neskorších predpisov, resp. nariadili záväzným pokynom podľa § 6 ods. 1 písm. d) zákona č. 128/2002 Z. z. v znení neskorších predpisov kontrolovanej osobe vykonať opatrenie na odstránenie zistených nedostatkov u 847 druhov hračiek v hodnote 37 334,46 €.

3.	Kontrolované osoby prijali dobrovoľné opatrenie na odstránenie zistených nedostatkov u 222 druhov hračiek v hodnote 6 747,31 €.